Forslag til RÅDETS FORORDNING om ændring af Rådets forordning (EF) nr. 393/98 om indførelse af en endelig antidumpingtold på importen af skruer, bolte, møtrikker og lignende varer af rustfrit stål med oprindelse i Folkerepublikken Kina, Indien, Republikken Korea, Malaysia, Taiwan og Thailand

(forelagt af Kommissionen)

BEGRUNDELSE

Ved sin dom af 21. november 2002 i sag T-88/98 [1] annullerede De Europæiske Fællesskabers Ret i Første Instans artikel 1 i Rådets forordning (EF) nr. 393/98 af 16. februar 1998 [2] om indførelse af en endelig antidumpingtold på importen af skruer, bolte, møtrikker og lignende varer af rustfrit stål med oprindelse i bl.a. Indien, for så vidt som den pålægger en antidumpingtold på importen af varer fremstillet af Kundan Industries Limited og eksporteret af Tata International Limited, der overstiger 45,4 %. Den indførte told var på 47,4 %. Forskellen på 2 % svarer til en justering for provision, der blev foretaget for alle de berørte selskabers eksporttransaktioner, og som Retten ikke anså for berettiget og derfor annullerede.

[1] Kundan Industries Limited og Tata International Limited mod Rådet for Den Europæiske Union (EFT C 19 af 25.1.2003, s. 27). Dommen er endnu ikke offentliggjort.

[2] Rådets forordning (EF) nr. 393/98 af 16. februar 1998 om indførelse af en endelig antidumpingtold på importen af skruer, bolte, møtrikker og lignende varer af rustfrit stål med oprindelse i Folkerepublikken Kina, Indien, Republikken Korea, Malaysia, Taiwan og Thailand.

I henhold til artikel 233 i traktaten om oprettelse af Det Europæiske Fællesskab har EF-institutionerne pligt til at gennemføre Rettens domme. Kommissionen foreslår derfor, at Rådet ændrer forordning (EF) nr. 393/98 ved at nedsætte antidumpingtolden på importen til Det Europæiske Fællesskab af skruer, bolte, møtrikker og lignende varer af rustfrit stål, der fremstilles og eksporteres af ovennævnte selskaber, fra 47,4 % til 45,4 %.

Forslag til RÅDETS FORORDNING om ændring af Rådets forordning (EF) nr. 393/98 om indførelse af en endelig antidumpingtold på importen af skruer, bolte, møtrikker og lignende varer af rustfrit stål med oprindelse i Folkerepublikken Kina, Indien, Republikken Korea, Malaysia, Taiwan og Thailand

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 233,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [3], og

[3] EFT L 56 af 6.3.1996, s. 1. Forordningen er senest ændret ved forordning (EF) nr. 1972/2002 (EFT L 305 af 7.11.2002, s. 1).

ud fra følgende betragtninger:

A. GÆLDENDE FORANSTALTNINGER

(1) Ved forordning (EF) nr. 393/98 [4] indførte Rådet en endelig antidumpingtold på importen af skruer, bolte, møtrikker og lignende varer af rustfrit stål henhørende under KN-kode 7318 12 10, 7318 14 10, 7318 15 30, 7318 15 51, 7318 15 61, 7318 15 70 og 7318 16 30 med oprindelse i Folkerepublikken Kina, Indien, Malaysia, Republikken Korea, Taiwan og Thailand.

[4] EFT L 50 af 20.2.1998, s. 1, senest ændret ved forordning (EF) nr. 2570/2000 (EFT L 297 af 24.11.2000, s. 1).

B. EFTERFØLGENDE PROCEDURE

(2) Efter indførelsen af disse endelige antidumpingforanstaltninger indgav de indiske selskaber Kundan Industries Limited og Tata International Limited, hvis eksport var omfattet af en endelig antidumpingtold på 47,4 %, en påstand om annullation af artikel 1 i forordning (EF) nr. 393/98 for De Europæiske Fællesskabers Ret i Første Instans. Denne påstand blev indført i registeret for De Europæiske Fællesskabers Ret i Første Instans den 7. juni 1998 som sag T-88/98 [5].

[5] Nr. 106530, sagsnr. T-88/98.

(3) Ved sin dom af 21. november 2002 [6] annullerede De Europæiske Fællesskabers Ret i Første Instans artikel 1 i Rådets forordning (EF) nr. 393/98, for så vidt som den pålægger en endelig antidumpingtold på importen til Det Europæiske Fællesskab af skruer, bolte, møtrikker og lignende varer af rustfrit stål fremstillet af Kundan Industries Limited og eksporteret af Tata International Limited, der overstiger den told, der ville være pålagt, hvis der ikke var foretaget justering af eksportprisen med henvisning til en provision. Da den oprindelige told på 47,4 % var baseret på en dumpingmargen, der omfattede en justering på 2 % for provision, annulleres antidumpingtolden, i det omfang den overstiger 45,4 %.

[6] EFT C 19 af 25.1.2003, s. 27, endnu ikke offentliggjort.

(4) Derfor bør den toldsats, der er fastsat for Kundan Industries Limited og Tata International Limited i artikel 1 i forordning (EF) nr. 393/98, ændres med tilbagevirkende kraft i overensstemmelse med artikel 233 i traktaten om oprettelse af Det Europæiske Fællesskab. Den antidumpingtold, der er betalt ud over toldsatsen på 45,4 % for eksport af skruer, bolte, møtrikker og lignende varer af rustfrit stål fremstillet af Kundan Industries Limited og eksporteret af Tata International til Det Europæiske Fællesskab, bør tilbagebetales -

UDSTEDT FØLGENDE FORORDNING:

Artikel 1

I tabellen i artikel 1, stk. 2, i forordning (EF) nr. 393/98 erstattes oplysningerne for Kundan Industries Ltd og Tata International Ltd med følgende:

>TABELPOSITION>

Artikel 2

Beløb, der er opkrævet ud over den antidumpingtold, der er anført i artikel 1, tilbagebetales. Anmodninger om tilbagebetaling indgives til toldmyndighederne i den medlemsstat, på hvis område varerne overgik til fri omsætning.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Artikel 1 anvendes fra den 21. februar 1998.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand